Tiener geskiet ná hy verkeerde deurklokkie luiRalph Paul Yarl (Foto: Twitter) ’n 85-jarige Amerikaanse man word nou wel strafregtelik aangekla nadat hy na bewering ’n tiener geskiet het toe dié per ongeluk sy deurklokkie gelui het. Die nuus oor die bejaarde Andrew Lester se vervolging volg nadat dit onlangs bekend geword het dat hy aanvanklik nie aangekla is nie en ná 24 uur in aanhouding vrygelaat is. Dié nuus het ’n herrie in die Amerikaanse deelstaat Missouri ontketen. Ralph Paul Yarl (16) is verlede Donderdagaand in ŉ bedenklike toestand in ’n hospitaal opgeneem nadat Lester hom na bewering twee keer, waarvan een keer in die kop, geskiet het. Yarl, ’n swart seun, is die betrokke aand geskiet nadat hy sy tweelingboeties by ŉ vriend se huis in Kansas City moes oplaai en Lester, ’n wit man, se deurklokkie verkeerdelik gelui het. Stacey Graves, plaaslike polisiehoof, het Sondagaand tydens ŉ mediakonferensie gesê inligting het kort ná die skietery daarop gedui dat die skietery nié rasgedrewe was nie. “Maar as ŉ polisiehoof erken ek wel die ras-elemente van hierdie saak. Ek erken en verstaan ​​wel die gemeenskap se kommer,” het Graves gesê. Lester word nou aangekla van aanranding en gewapende kriminele optrede. Sy borgtog is op $200 000 (sowat R3,6 miljoen) vasgestel. Verkeerde oprit eindig óók in skietery Strafregtelike aanklagte is ook Maandag in ŉ soortgelyke saak in die staat New York aanhangig gemaak. Die slagoffer van dié skietery het dit egter nie oorleef nie. Die New Yorkse polisie sê ŉ 20-jarige vrou, geïdentifiseer as Kaylin Gillis, is Saterdagaand deur ŉ huiseienaar doodgeskiet toe sy saam met drie ander mense by die verkeerde adres opgedaag het in ŉ soeke na ŉ vriend se huis. “Terwyl hulle erf huis verlaat het nadat hulle vasgestel het dat hulle by die verkeerde adres was, het die [huiseienaar] om watter rede ook al op sy stoep uitgekom en twee skote afgevuur, waarvan een die voertuig getref het waarin Kaylin was,” sê Jeffrey Murphy, sheriff van Washington County, waar die skietery plaasgevind het. Die 65-jarige huiseienaar is Maandag in hegtenis geneem en van moord met voorbedagte rade aangekla. Vier mense is boonop Saterdag in die Amerikaanse deelstaat Alabama doodgeskiet en minstens 28 ander, meestal tieners, gewond tydens ’n skietery by ŉ verjaardagpartytjie.